डॉ. गुलाम नबी फाई के बारे में यहां के आम लोगों को भले ही पहले कोई जानकारी न रही हो, लेकिन दुनिया भर की खोज खबर रखने वाले इन लेखकों-पत्रकारों को उसके बारे में जानकारी न हो, यह हो ही नहीं सकता। फाई अमेरिका का भी एक प्रतिष्ठित नागरिक है और यहां भारत में भी उसके परिचितों मित्रों की संख्या कम नहीं है। अभी गत सोमवार को उसकी गिरफ्तारी होने तक फेस बुक पर उसके भारतीय मित्रों की संख्या करीब 1500 से अधिक थी। इसमें तमाम शीर्ष पत्रकारों, लेखकों व बुद्धिजीवियों के नाम थे। यह बात अलग है कि तीन दिन के भीतर ही इस सूची में केवल 280 नाम रह गये। अब शायद और भी कम रह गये हों। इनमें सबसे पहले अपने नाम हटाने वालों में वे लोग ही रहे, जो उससे लाभ उठाने में सबसे आगे रहे हैं। इससे ही अनुमान लगाया जा सकता है कि ये सब कैसे लोग हैं।